આ અંગે મળતી માહિતી અનુસાર દક્ષિણ ગુજરાત વીજ કંપનીની મહુવા સબ ડિવિઝન કચેરીમાં ચાલતી લાલિયાવાડીને કારણે ગ્રાહકોને વારંવાર મુશ્કેલીનો સામનો કરવો પડી રહ્યો છે. આ સબ ડિવિઝન અંતર્ગત મહુવા ઉપરાંત બારડોલી તાલુકાનાં સરભોણ વિસ્તારના ગામોનો સમાવેશ થાય છે. મહત્તમ આદિવાસી વસ્તી ધરાવતા આ વિસ્તારમાં નવા વીજ કનેક્શન માટે કચેરીમાં બેસતા કર્મચારીઓ દ્વારા આડેધડ ફી વસૂલાત કરવામાં આવી રહી છે. ટેસ્ટ રિપોર્ટના નામે 300 રૂપિયા પ્રતિ ગ્રાહક વસૂલવામાં આવે છે. આ અંગે જ્યારે ઉચ્ચ અધિકારી સાથે વાતચીત કરી તો જાણવા મળ્યું કે ટેસ્ટ રિપોર્ટ માટે માત્ર રૂ. 20 ફી ભરવાની હોય છે અને તેની રસીદ પણ ગ્રાહકને ફી ભરવાથી આપી દેવાની હોય છે. પરંતુ મહુવા વીજ કંપનીમાં આનાથી બિલકુલ ઊંધું જોવા મળી રહ્યું છે. કર્મચારીએ ટેસ્ટ રિપોર્ટની ફી ભરવા આવતા ગ્રાહકો પાસેથી 300 રૂપિયા લઈ લેવામાં આવે છે. અને તેની કોઈ પણ જાતની રસીદ ગ્રાહકને આપવામાં આવતી નથી. આંતરિક સૂત્રો પાસેથી મળતી માહિતી મુજબ ટેસ્ટ રિપોર્ટ સરકારી કોન્ટ્રાકટર આપતો હોય છે. આવા કોન્ટ્રાકટરો સાથે મિલીભગત કરી કર્મચારીઓ વધારાના રૂપિયા ઉસેટી લઈ પોતાના અને કોન્ટ્રાકટરોના ગજવા ભરી રહ્યા છે. બીજી તરફ 300 રૂપિયા ફી વસૂલ્યા બાદ પણ વીજ કનેક્શન સમયસર મળી શકતું નથી. જેને કારણે ગ્રાહકોમાં ભારે રોષ જોવા મળી રહ્યો છે.